Binder laat SA vlag wapper op SilverstoneMoto3-ryer Brad Binder van Suid-Afrika Foto: AP Photo/Shizuo Kambayashi Dit was só naby maar net ŉ rapsie te ver vir die 23-jarige Suid-Afrikaanse motorfietsrenjaer Brad Binder. Binder (KTM), wat in Potchefstroom gebore is, het verlede week op die Red Bull Ring in Oostenryk sy verjaardag behoorlik gevier toe hy die Oostenrykse Moto2-wedren gewen het. Sondag op Silverstone het hy naelskraap derde geëindig in die Britse Moto2-ren nadat hy vir ŉ paar rondtes voorgejaag het. Die wedren is deur Augusto Fernandez (Kalex) gewen, gevolg deur Carlos Navarro (Speed Up), net 0.489 sekondes agter hom en Binder derde (0.571 sek. agter Fernandez). Alex Marquez (181 punte), wat vir ŉ paar rondtes voor was toe hy geval het, klou steeds aan sy voorsprong op die puntelys gevolg deur Fernandez, Navarro en Thomas Luthi (al drie met 146). Binder (125), wat aanstaande jaar in die MotoGP gaan jaag, is vyfde. * In die MotoGP het die jong Spanjaard Alex Rins (Suzuki) meesterlik gejaag toe hy sy Spaanse landgenoot en huidige wêreldkampioen, Marc Marquez (Honda), sowat 100 meter voor die eindstreep verbygesteek het. Hulle is gevolg deur Maverick Vinales (Yamaha), Valentino Rossi (Yamaha), Franco Morbidelli (Yamaha) en Cal Crutchlow (Honda). Marquez (250 punte) het egter sy voorsprong op vanjaar se kampioenskappuntelys bó Andrea Dovizioso (172) van Italië tot 78 punte gerek nadat die Italianer in die eerste rondte geval het. Dovizioso het wonderbaarlik niks gebreek nie, maar hy is as ŉ voorsorgmaatreël in die Coventry-hospitaal opgeneem. Marquez, wat in die voorste wegspringposisie weggespring het, was deurgaans voor en op koers om sy sewende sege in vanjaar se reeks te behaal. Maar die teleurstelling was groot toe hy, net soos die vorige ren in Oostenryk toe hy deur Dovizioso verbygesteek is, om die laaste draai deur Rins aan sy binnekant verbygesteek is. Rins, wat sy kans afgewag het, het net-net sy neus voorgekry en met 0.013 sekondes gewen. Hy het ná sy oorwinning, die tweede vanjaar, tot die derde plek (149) op die puntelys opgeskuif.